
Biroul Permanent

al

Camerei  Deputaţilor

Vă înaintăm, alăturat, raportul asupra Proiectului de Lege privind aprobarea Ordonanţei de urgenţă a Guvernului nr.15/2011 pentru modificarea şi completarea unor acte normative,  trimis comisiei noastre pentru examinare pe fond, cu adresa Biroului Permanent nr.PL.x  194 din 26 aprilie 2011.
	PREŞEDINTE,

Maria Eugenia BARNA


Parlamentul  României

Camera Deputaţilor

RAPORT  
asupra  Proiectului de Lege privind aprobarea Ordonanţei de urgenţă a Guvernului nr.15/2011 pentru modificarea şi completarea unor acte normative
Cu adresa nr.PL.x 194 din 26 aprilie 2011, Biroul Permanent,  în temeiul art.95 şi 115 din Regulamentul Camerei Deputaţilor, republicat, a sesizat, în procedură de urgenţă, pentru examinare şi avizare în fond Comisia pentru buget, finanţe şi bănci  cu  Proiectul de Lege privind aprobarea Ordonanţei de urgenţă a Guvernului nr.15/2011 pentru modificarea şi completarea unor acte normative.
La întocmirea prezentului raport, în conformitate cu art.97 din Regulamentul Camerei Deputaţilor, Comisia a avut în vedere avizele favorabile ale Comisiei pentru administraţie publică, amenajarea teritoriului şi achilibru ecologic, Comisiei pentru politică economică, reformă şi privatizare,  Comisiei juridice, de disciplină şi imunităţi şi al Consiliului Legislativ, cu observaţii şi propuneri,  transmis cu adresa nr.193/25.02.2011.
 
          Prezentul proiect de Lege are ca obiect de reglementare  modificarea şi completarea unor acte normative, în sensul autorizării Ministerului Finanţelor Publice să introducă în volumul şi structura bugetului Ministerului Transporturilor şi Infrastructurii sume necesare,  care să includă şi suplimentări efectuate în anul 2011,  până la data intrării în vigoare a prezentei ordonanţe, prin diminuarea corespunzătoare a bugetului Ministerului Finanţelor Publice- Acţiuni Generale.
         Programul ISPA ( Instrument pentru Politici Structurale de Pre-Aderare) finanţează cu cca 2,7 mild euro proiecte de infrastructură în sectoarele de transport şi mediu, iar nefinalizarea proiectelor ar conduce la imposibilitatea îndeplinirii angajamentelor asumate de România.

Termenul limită de eligibilitate pentru o parte dintre proiectele ex-ISPA a fost 31.12.2010.  Dacă proiectele nu vor fi finalizate din punct de vedere fizic până la sfârşitul anului 2011, Comisia Europeană va anula finanţarea nerambursabilă aferentă proiectelor nefinalizate, iar România va trebui să returneze întreaga valoare a sumelor alocate prin Programul ISPA, aferente acestor proiecte nefinalizate şi implicit la grevarea bugetului de stat.

Proiectul de Lege face parte din categoria legilor ordinare, potrivit art. 76 din Constituţia României, republicată.

La dezbaterile comisiei au participat ca invitaţi în conformitate cu prevederile art.55 din Regulamentul Camerei Deputaţilor, din partea Ministerului Transporturilor şi Infrastructurii, domnul Eusebiu Pistru, Secretar de Stat şi doamna Monica Rihu, consilier în cadrul aceluiaşi minister.
La lucrările comisiei şi-au înregistrat prezenţa un număr de 31 deputaţi, din totalul de 33 membri ai comisiei.
Raportul comisiei a fost adoptat cu  unanimitate de voturi de către deputaţii  prezenţi la dezbateri.  
Proiectul de Lege  a fost  adoptat de Senat  în şedinţa din 18 aprilie 2011.
Proiectul de lege, potrivit prevederilor art. 75 alineatele (1) şi (3) din Constituţia României, republicată şi al art. 92 din Regulamentul Camerei Deputaţilor, este de competenţa decizională a Camerei Deputaţilor.
În urma dezbaterii   Proiectului de Lege privind aprobarea Ordonanţei de urgenţă a Guvernului nr.15/2011 pentru modificarea şi completarea unor acte normative,  în şedinţa din data de  10 mai 2011, comisia propune supunerea spre dezbaterea şi adoptarea Plenului Camerei Deputaţilor a unui raport al proiectului de lege în forma adoptată de Senat.
	PREŞEDINTE,

Maria Eugenia BARNA
	SECRETAR,




Şef serviciu:
Consilier parlamentar, Gica Roşu

Întocmit:

Consilier parlamentar, Luminiţa Ana Ghiorghiu

